Ο **Οράτιος Άλτζερ** ο νεότερος (*Horatio Alger Jr.*, 13 Ιανουαρίου 1832 – 18 Ιουλίου 1899) ήταν Αμερικανός συγγραφέας, που συνέγραψε 135 μυθιστορήματα για εφήβους και νέους. Μόνιμο θέμα/ήρωες των έργων του ήταν φτωχόπαιδα που, ξεκινώντας από την εξαθλίωση και ακολουθώντας τον καλό δρόμο, φθάνουν τουλάχιστον σε μια άνετη ζωή στη μεσοαστική τάξη ή και στο να πλουτίσουν. Αυτό το αφήγημα του Άλτζερ «από τα κουρέλια στα πλούτη» διεδραμάτισε τον ρόλο του στη διαμόρφωση της νοοτροπίας του λεγόμενου «Αμερικανικού ονείρου», που γεννήθηκε κατά τις τελευταίες δεκαετίες του 19ου αιώνα στις ΗΠΑ. Στην πρώτη του περίοδο, κυρίως μέχρι το 1875, ο Άλτζερ δημοσίευσε και περί τα εκατό ποιήματα και ωδές.

Ο Άλτζερ γεννήθηκε στην παραλιακή πόλη Τσέλση της Μασαχουσέτης και ήταν γιος ενός πάστορα των Ουνιταριανών και της Όλιβ Ωγκάστα Φένο. Ως παιδί είχε πρόωρη πνευματική ανάπτυξη, αλλά και μυωπία και άσθμα. Σπούδασε στο Κολέγιο Χάρβαρντ και δημοσίευσε τα πρώτα κείμενά του σε τοπικές εφημερίδες. Το 1866 εγκαταστάθηκε στη Νέα Υόρκη. Εξασφάλισε τη σταδιοδρομία του το 1868 με την κυκλοφορία του τέταρτου βιβλίου του, με τίτλο *Ragged Dick*, μιας αφηγήσεως της ανόδου ενός φτωχού λουστράκου στην αξιοσέβαστη κοινωνία της μεσαίας τάξεως. Το μυθιστόρημα αυτό γνώρισε τεράστια επιτυχία. Τα πολλά έργα του Άλτζερ που ακολούθησαν αποτελούσαν ουσιαστικώς παραλλαγές του *Ragged Dick*, με αρχετυπικούς χαρακτήρες: τον τίμιο, ενάρετο και εργατικό νεαρό, τον σνομπ νέο και τον μοχθηρό και φιλοχρήματο επαγγελματία. Ο συγγραφέας απευθυνόταν κυρίως σε εφήβους και νέους με ανησυχίες και όνειρα. Τοποθετούσε την υπόθεση των έργων του σε συγκεκριμένες πόλεις και ιδιαιτέρως στη Νέα Υόρκη, που την εποχή εκείνη είχε τη φήμη ενός τόπου επιτυχίας και ανόδου. Κουρασμένος από την επανάληψη των θεμάτων, στα τέλη της δεκαετίας του 1870 ο εκδότης τού Άλτζερ τού συνέστησε να περιηγηθεί τις δυτικές ΗΠΑ για φρέσκες εντυπώσεις και υλικό που θα μπορούσε να ενσωματώσει στα κείμενά του. Ο Άλτζερ πράγματι έκανε ένα ταξίδι στην Καλιφόρνια, αλλά δεν επηρεάσθηκε ως προς τη θεματολογία του: παρέμεινε προσκολλημένος στο θέμα «φτωχόπαιδο κάνει το καλό και πλουτίζει», απλώς το φόντο των μυθιστορημάτων του μετατοπίσθηκε στις δυτικές ΗΠΑ και κάποτε σε επαρχιακό περιβάλλον αντί του αστικού περιβάλλοντος των βορειοανατολικών ΗΠΑ.

Ο συγγραφέας πέθανε στην πόλη Νέιτικ της Μασαχουσέτης σε ηλικία 67 ετών.

Μερικά επιτυχημένα έργα του Άλτζερ, πέραν του *Ragged Dick*, είναι τα εξής:

* *Fame and Fortune or, The Progress of Richard Hunter* (1868)
* *Bound to Rise or, Harry Walton's Motto* (1873)
* *Jack's Ward or, The Boy Guardian* (1875)
* *The Western Boy or, The Road to Success* (1878)

Παραπομπές
----------

1. 1 2  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. Ανακτήθηκε στις 29  Απριλίου 2014.
2. 1 2  «Encyclopædia Britannica» (Αγγλικά) biography/Horatio-Alger. Ανακτήθηκε στις 9  Οκτωβρίου 2017.
3. 1 2  (Αγγλικά) *SNAC*. w6qr4vpr. Ανακτήθηκε στις 9  Οκτωβρίου 2017.
4. 1 2 3 4 5  (Αγγλικά) *The Biographical Dictionary of America*. Βοστώνη. 1906.
5. ↑  (Αγγλικά) *Find A Grave*. 17.
6. ↑  *Τσεχική Εθνική Βάση Δεδομένων Καθιερωμένων Όρων*. ola2002113829. Ανακτήθηκε στις 30  Αυγούστου 2020.
7. ↑  *LIBRIS*. 20  Μαΐου 2005. libris.kb.se/katalogisering/1zcfj1rk2qf0qvh. Ανακτήθηκε στις 24  Αυγούστου 2018.
8. ↑  «Library of the World's Best Literature». *Library of the World's Best Literature*. 1897.
9. ↑  Leo van de Pas: (Αγγλικά) *Genealogics*. 2003.
10. ↑  Hoyt 1974, σσ. 7, 9
11. ↑  Scharnhorst 1980, σσ. 17-18

Πηγές
-----

* Johnson, Rossiter (επιμ.): το λήμμα «Alger, Horatio» στο *The Biographical Dictionary of America*, τόμ. 1, American Biographical Society, Βοστώνη 1906, σελ. 78
* Hoyt, Edwin P.: *Horatio's Boys*, Chilton Book Company, 1974, ISBN 0-8019-5966-7
* Scharnhorst, Gary: *Horatio Alger Jr.*, Twayne Publishers, 1980, ISBN 0-8057-7252-9
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 4, σελ. 523